钦定古今图书集成/明伦汇编/官常典/第294卷 > 宗宪
## 钦定古今图书集成/明伦汇编/官常典/第294卷 > 宗宪

按《金史》本传：金源郡王撒改子宗宪，本名阿懒，颁行
女直字书。年十六，选入学。太宗幸学，宗宪与诸生俱
谒宗宪，进止恂雅。太宗召至前，令诵所习，语音清亮，
善应对。侍臣奏曰：“此左副元帅宗翰弟也。”上嗟赏久
之。兼通契丹、汉字。未冠，从宗翰伐宋。汴京破，众人争
趋府库取财物，宗宪独载图书以归。朝廷议制度礼
乐，往往因仍辽旧。宗宪曰：“方今奄有辽、宋，当远引前
古，因时制宜，成一代之法，何乃近取辽人制度哉？”希
尹曰：“而意甚与我合。”由是器重之。挞懒、宗隽唱议以
齐地与宋，宗宪廷争折之，当时不用其言。其后，宗弼
复取河南、陕西地，如宗宪策。以捕宗磐、宗隽功，授昭
武大将军，修国史，累官尚书左丞。熙宗从容谓之曰：
“向以河南、陕西地与宋人，卿以为不当与，今复取之，
是犹用卿言也。卿识虑深远，自今以往，其尽言无隐。”
宗宪拜谢，遂摄门下侍郎。初，熙宗以疑似杀左丞相
希尹，久之，察其无罪，深闵惜之，谓宗宪曰：“希尹有大
功于国，无罪而死，朕将录用其孙，如之何？”宗宪对曰：
“陛下深念希尹，录用其孙甚幸，若不先明，死者无罪，
生者何由得仕。”上曰：“卿言是也。”即日复希尹官爵，用
其孙守道为应奉翰林文字。皇统五年，将肆赦，议覃
恩止及女直人。宗宪奏曰：“莫非王臣庆幸，岂可有间
耶？”遂改其文，使均被焉。转行台平章政事。天德初，为
中京留守、武安军节度使，封河内郡王。改太原尹，进
封钜鹿郡王。正隆例夺王爵，再迁震武、武定军节度
使。世宗即位，遣使召之，诏曰：“叔若能来，宜速至此。若
为纥石烈志宁、白彦敬所遏，亦不烦叔忧。”宗宪闻世
宗即位，先已弃官来归，与使者遇于中都，遂见上于
小辽口，除中都留守，即遣赴任。诏与元帅完颜彀英
同议军事。明年，改西京留守。八月，改南京。仆散忠义
自行台朝京师，宗宪摄行台尚书省事，召为太子太
师。上谓宗宪曰：“卿年老旧人，更事多矣。皇太子年尚
少，谨训导之。”俄拜平章政事，太子太师如故。诏以《太
子实录》赐宗宪及平章政事完颜元宜、左丞纥石烈
良弼、判秘书监温王爽各一本。移剌高山奴前为宁
州刺史，以贪污免。世宗以功臣子孙宗族中无显仕
者，以为秘书少监。是时，母丧未除，有司奏其事。宗宪
曰：“高山奴傲狠贪墨，不可致之左右。”世宗曰：“朕以其
父祖有功，尔既为人如此，岂可玷职位哉？”追还制命。
因顾右丞苏保衡、参政石琚曰：“此朕之过举，不可不
改。卿等当尽心以辅朕也。”有司言：诸路猛安谋克，怙
其世袭，多“扰民。请同流官，以三十月为考。”诏下尚书
省议，宗宪乃上议曰：“昔太祖皇帝抚定天下，誓封功
臣，袭猛安谋克。今若改为迁调，非太祖约。臣谓凡猛
安谋克，当明核善恶，进贤退不肖。有不职者，其弟侄
中更择贤者代之。”上从其议。进拜右丞相。大定六年，
薨，年五十九。上辍朝，悼惜者久之。命百官致奠，赙银
一千五百两、重彩五十端、绢五百疋